በኤምባሲው ሁከትና ረብሻ ለመፍጠር የሞከሩ ግለሰቦችን በሕግ ተጠያቂ ለማድረግ እንቅስቃሴ ተጀምሯል
– በቅርቡ አሜሪካ በሚገኘው የኢትዮጵያ ኤምባሲ ሁከትና ረብሻ ለመፍጠር የሞከሩ ግለሰቦችን ማንነት በማጣራት በሕግ ተጠያቂ እንዲሆኑ ለማድረግ ከአሜሪካ መንግሥት ጋር በጋራ እየሰራ መሆኑን የውጭ ጉዳይ ሚኒስቴር አስታወቀ።የሚኒስቴሩ ቃል አቀባይ አምባሳደር ዲና ሙፍቲ ለኢዜአ እንዳስታወቁት ድርጊቱን የፈጸሙት ግለሰቦች በሕግ ለመጠየቅ ከአሜሪካ መንግሥት ጋር በመተባበር እንቅስቀሴ ማድረግ ተጀምሯል።“ሕገ-ወጥ ድርጊቱን የፈጸሙት ጥቂት ግለሰቦች በውጭ የሚኖሩ ኢትዮጵያውያንና ትውልደ ኢትዮጵያውያንን ፈጽሞ የማይወክሉ ናቸው” ያሉት አምባሳደሩ ይልቁንም ዳያስፖራው በአገሩ ልማት የሚያደርገው ተሳትፎ ተጠናክሮ መቀጠሉን ገልጸዋል።ኤምባሲው የኢትዮጵያ ሕዝብና መንግሥትን በመወከል ኢንቨስትመንትን፣ ንግድንና ቱሪዝምን ለመሳብ እንዲሁም ኢትዮጵያ የልማት ትብብር እንድታገኛና የአገሪቱን ገጽታ የመገንባት ተልዕኮ ያለው መሆኑን አስታውሰዋል።በመሆኑም የሕዝብ ውክልና በተጣለበት ተቋም ላይ እንዲህ ዓይነቱን የአገርና የሕዝብ ጥቅም የሚፃረር ሕገ-ወጥ ተግባር መፈጸም ከተጠያቂነት እደማያድን ነው የገለጹት።በተለይ ግለሰቦቹ የኢትዮጵያና የኢትዮጵያውያን የማንነት መገለጫ የሆነውንና የብሄር ብሄረሰቦችና ህዝቦች እኩልነትና አንድነት የሚያንጸባርቀውን ሰንደቅ ዓላማ ለማውረድ መሞከራቸው በሕግ እንዲጠየቁ የሚያደርግ ነው ብለዋል።በኤምባሲው የተፈጸመው ድርጊት ዓለማቀፋዊ ሕግን የጣሰና የኢትዮጵያን ህዝብ ጥቅም የሚፃረር እንዲሁም የአሜሪካን ጥቅም የሚጎዳ በመሆኑ ችግር ፈጣሪዎቹን በሕግ ለመጠየቅ ሁለቱ አገሮች በጋራ እየሰሩ እንደሆነ ነው ያስረዱት።የኢትዮጵያ መንግሥት አዲስ አበባ የሚገኘውን የአሜሪካ ኤምባሲ ደህንነት እንደሚጠብቀው ሁሉ የአሜሪካ መንግሥትም በአገሩ ያለውን ኤምባሲ ደህንነት የመጠበቅ ግዴታ አለበት፤ በዚህ ረገድ እየተነጋገርን ነው ብለዋል አምበሳደሩ።በአሁኑ ጊዜ ኢትዮጵያ ልዩነትና ተቃውሞ በሠላማዊ መንገድ መግለጽ የሚቻልባት አገር መሆኗን አምባሳደር ዲና ጠቅሰው የድርጊቱ ፈፃሚዎች አገሪቷ እያስመዘገበችው ያለውን ዕድገትና በዓለም አቀፍ መድረክ ጎልታ መታየቷ ያልተዋጠላቸው ኃይሎች ተላላኪዎች መሆናቸውን ገለጸዋል።ከድርጊቱ ፈፃሚዎች ጀርባ በኢፌዴሪ የሕዝብ ተወካዮች ምክር ቤት በአሸባሪነት የተፈረጁ ኃይሎች መሰለፋቸውን አምባሳደር ዲና በመግለጽ ጭምር።“ፀረ-ኢትዮጵያ እንቅስቃሴ የሚያደርጉ ኃይሎች ማለትም የኤርትራ መንግሥትና አልሸባብን የመሳሰሉ አዝማቾች ከጀርባቸው ያሏቸውና በእነሱ የሚደገፉ ናቸው” ብለዋል።በሌላ በኩል በስዊድን ስቶክሆልም በሚገኘው የኢትዮጵያ ኤምባሲ ተመሳሳይ ድርጊት ለመፈጸም የተደረገውን ሙከራ በማክሸፍ መቆጣጠር መቻሉን አምባሳደር ዲና አስታውቀዋል።በቀጣይነት የዚህ ዓይነቱ ሕገ-ወጥ ድርጊት ወደ ሌሎች የአገሪቱ ኤምባሲዎች የሚስፋፋበት ዕድል እንዳይኖር ትኩረት ተሰጥቶት እየተሰራ ነው ብለዋል።አምበሳደር ዲና በውጭ የሚገኙ ኢትዮጵያውያንና ትውልደ ኢትዮጵያውያን አንዳንድ ሕገ-ወጥ ግለሰቦች የሚፈጥሩትን ሴራ በማጋለጥና የአገራቸውን ልማት በመደገፍ የጀመሩትን አኩሪ ሥራ አጠናክረው እንዲቀጥሉ ጠይቀዋል።በተላይ በታላቁ የኢትዮጵያ ህዳሴ የኤሌክትሪክ ኃይል ማመንጫ ግድብ ግንባታ የጀመሩትን ተሳትፎ በማጠናከር እየተካሄደ ባለው አጭር የስልክ የጽሁፍ መልዕክት የሽልማት መርሃ ግብር በመሳተፍ በግድቡ ላይ አሻራቸውን እንዲያሳርፉ ጠይቀዋል።በአሜሪካ ዋሽንግተን ዲሲ የሚኖሩ ኢትዮጵያውያንና ትውልደ ኢትዮጵያውያን በኤምባሲው የተደረገውን ሕገ-ወጥ ድርጊት በማውገዝ ግለሰቦቹ ለሕግ እንዲቀርቡ በሠላማዊ ሰልፍ መጠየቃቸው የሚታወስ ነው።(ኢዜአ)